ตลาดหุ้นเอเชียปรับตัวลงเช้านี้ หลัง CPI จีนขยายตัวต่ำกว่าเป้าหมาย
ตลาดหุ้นเอเชียปรับตัวลดลงในช่วงเช้าวันนี้ หลังจากดัชนีราคาผู้บริโภค (CPI) ของจีนขยายตัวต่ำกว่าเป้าหมายของรัฐบาล
11 ม.ค. 2559

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ หลังจากดัชนีราคาผู้บริโภค (CPI) ของจีนขยายตัวต่ำกว่าเป้าหมายของรัฐบาล
โดยดัชนี MSCI Asia Pacific ไม่รวมญี่ปุ่น ลดลง 0.8% แตะที่ 379.13 จุด เมื่อเวลาประมาณ 8.00 น.ตามเวลาฮ่องกง
ขณะที่ดัชนี SSE Composite ตลาดหุ้นจีนเปิดวันนี้ที่ 3,131.85 จุด ลดลง 54.56 จุด, ดัชนี HSI ตลาดหุ้นฮ่องกงเปิดวันนี้ที่ 19,997.42 จุด ลดลง 456.29 จุด, ดัชนี TAIEX ตลาดหุ้นไต้หวันเปิดวันนี้ที่ 7,855.80 จุด ลดลง 38.17 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,897.18 จุด ลดลง 20.44 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,725.10 จุด ลดลง 26.13 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,657.89 จุด เพิ่มขึ้น 0.28 จุด ส่วนตลาดหุ้นญี่ปุ่นปิดทำการวันนี้ เนื่องในวันบรรลุนิติภาวะ
โดยดัชนีราคาผู้บริโภค (CPI) ของจีน ขยายตัว 1.4% ในปี 2558 เมื่อเทียบกับปีก่อนหน้า ซึ่งต่ำกว่าเป้าหมาย 3% ที่รัฐบาลจีนตั้งไว้ นอกจากนั้นยังต่ำกว่าตัวเลขปี 2557 ที่โต 2%
สำหรับดัชนี CPI เดือนธ.ค. ปรับตัวขึ้น 1.6% หลังจากที่ขยายตัว 1.5% ในเดือนพ.ย. สำนักข่าวซินหัวรายงาน
ขณะเดียวกัน ดัชนีราคาผู้ผลิต (PPI) ของจีน ซึ่งเป็นมาตรวัดเงินเฟ้อระดับค้าส่ง ปรับตัวลง 5.2% ในปี 2558 เมื่อเทียบกับปีก่อนหน้า
สำหรับในเดือนธ.ค. ดัชนี PPI ร่วงลง 5.9% เมื่อเทียบรายปี ซึ่งไม่เปลี่ยนแปลงจากเดือนพ.ย.ที่หดตัวลง 5.9% เช่นกัน
ทั้งนี้ ดัชนี PPI ของจีนปรับตัวลดลงเป็นเดือนที่ 46 ติดต่อกันแล้ว